Adesua 19
Hena ne Akoa Nokwafo ne Ɔbadwemma No?
Aka bere tiaa bi ma Yesu awu no, ɔne n’asuafo baanan—Petro, Yakobo, Yohane, ne Andrea—bɔɔ nkɔmmɔ wɔ kokoam. Bere a Yesu reka ba a na ɔbɛba wɔ nna a edi akyiri mu ho sɛnkyerɛnne ho asɛm no, obisaa asɛm bi a ɛho hia sɛ: “Hena koraa ne akoa nokwafo ne ɔbadwemma a ne wura de no asi n’asomfo so sɛ ɔmma wɔn aduan bere a ɛsɛ mu no?” (Mateo 24:3, 45; Marko 13:3, 4) Yesu a ɔyɛ asuafo no “wura” no maa wɔn awerɛhyem sɛ ɔbɛpaw nkurɔfo a wɔbɛma n’akyidifo honhom fam aduan bere nyinaa wɔ awiei bere mu. Ná henanom na wɔbɛbom ayɛ akoa no?
Wɔyɛ Yesu akyidifo kuw ketewaa bi a wɔde honhom asra wɔn. “Akoa” no ne Yehowa Adansefo Akwankyerɛ Kuw no. Wɔma wɔn mfɛfo a wɔyɛ Yehowa asomfo aduan wɔ bere a ɛsɛ mu. Saa akoa nokwafo yi na yɛhwɛ kwan sɛ wɔbɛkɔ so ama yɛn ‘aduan wɔ bere a ɛsɛ mu.’—Luka 12:42.
Wɔhwɛ Onyankopɔn fie so. (1 Timoteo 3:15) Yesu de asɛyɛde a emu yɛ duru hyɛɛ akoa no nsa sɛ wɔnhwɛ adwuma a Yehowa ahyehyɛde no fã a ɛwɔ asase so reyɛ no so. Wɔn na wɔhwɛ nneɛma a yɛde yɛ asɛnka adwuma no so, wɔde asɛnka adwuma no ho akwankyerɛ ma, na wɔnam yɛn asafo ahorow no so kyerɛkyerɛ yɛn. Enti, nea ɛbɛyɛ na “akoa nokwafo ne ɔbadwemma” no ama yɛanya nea yehia na wɔama yɛn nsa aka wɔ bere a ɛsɛ mu no, wɔnam nhoma ahorow a yɛde yɛ asɛnka adwuma no, asafo nhyiam ne nhyiam akɛse so ma yɛn honhom fam aduan.
Akoa no nkyinkyim Bible mu nokware ahorow no, na ɔyɛ adwuma a wɔde ahyɛ ne nsa sɛ ɔnka asɛmpa no ma enti ɔyɛ ɔnokwafo, na ɔyɛ ɔbadwemma nso wɔ sɛnea ofi nyansam hwɛ Kristo nneɛma a ɛwɔ asase so no mu. (Asomafo Nnwuma 10:42) Yehowa rehyira adwuma a akoa no reyɛ no so ma nnipa pii aba asafo no mu, na wama yɛn honhom fam aduan pii.—Yesaia 60:22; 65:13.
Hena na Yesu paw no sɛ ɔmma n’asuafo honhom fam aduan?
Akwan bɛn so na akoa no yɛ ɔnokwafo ne ɔbadwemma?
twi_Latn twi_Latn twi_Latn twi_Latn twi_Latn twi_Latn twi_Latn twi_Latn